Eurovision Song Contest 2015

**Eurovision Song Contest 2015** bol 60. ročník súťaže Eurovision Song Contest. Konal sa v Rakúsku vďaka víťazstvu rakúskeho travesty-umelca, vystupujúceho pod menom Conchita Wurst v predchádzajúcom ročníku súťaže.

Súťaž pozostávala z dvoch semifinálových kôl a veľkého finále. Semifinálové kolá sa konali 19. a 21. mája a finále 23. mája 2015. V rakúskom hlavnom meste Viedeň súťažilo 40 krajín, pričom prvýkrát v histórii sa súťaže zúčastnila aj Austrália. Takisto po prvý raz mohli túto súťaž sledovať naživo aj diváci v Číne. Rakúsko usporiadalo súťaž po druhýkrát v histórii. Prvý raz to bolo v roku 1967.

## Kandidátske mestá

Organizátor súťaže dostal celkovo 12 žiadostí o udelenie privilégia hostiť toto podujatie z 8 rakúskych miest. Do užšieho výberu, ktorý organizátor súťaže vyhlásil 21. júna 2014, sa dostali tri mestá so svojimi štadiónmi – Viedeň (*Wiener Stadthalle*), Innsbruck (*Olympiaworld*) a Graz (*Stadthalle Graz*). Definitívne miesto konania bolo zverejnené 6. augusta 2014. Súťaž sa bude konať vo viedenskom štadióne Wiener Stadthalle.

Prehľad kandidátskych miest na usporiadanie súťaže je uvedený v nasledujúcej tabuľke.

## Logo a slogan
Od roku 2004 má súťaž Eurovision Song Contest jednotné logo dotvorené srdcom, v ktorom je vlajka hosťujúcej krajiny. V roku 2014, v rámci 60. výročia súťaže, iniciovala Európska vysielacia únia modernizáciu tohoto univerzálneho loga. Modernizácia sa prejavila v jemnej úprave ústredného obrázku srdca, ako aj v zmenenom type písma. Úpravu realizovala amsterdamská agentúra *Cityzen Agency* pod vedením hlavného dizajnéra Cornelisa Jacobsa a nové logo sa začalo používať od leta 2014. 

Okrem všeobecného loga súťaže každý usporiadateľ prezentuje vlastný vizuál spoločne so sloganom, ktoré majú odlíšiť aktuálny ročník od ostatných. Oficiálna prezentácia vizuálu a sloganu 60. ročníka súťaže Eurovision Song Contest prebehla 25. novembra 2014 vo Viedni na pôde hosťujúceho vysielateľa ORF. Slogan „Budovanie mostov“ () rozvíja aj vizuál, ktorému dominuje tvar gule a nekonečná vlna. Jadro tvorí množstvo rôznofarebných guličiek letiacich v prúde a vytvárajúcich spoločne nekonečné vlny. Guličky majú symbolizovať rôznorodosť a zároveň jednotu, ktoré sú typické pre túto celoeurópsku hudobnú súťaž. Predstavujú individualitu súťažiacich, ale aj divákov, pestrosť hudobných štýlov a rytmov jednotlivých piesní, ktoré spoločne pomáhajú budovať hudobné mosty medzi ľuďmi a krajinami. Práve tvar gule sa ukázal podľa generálneho riaditeľa ORF, Alexandra Wrabetza, ideálnym na vyjadrenie dynamiky a všestrannosti. Ako povedal: *„Predstavili sme moderný a profesionálne zábavný dizajn. Veľkou výhodou gule je univerzálnosť, pretože je vhodná tak pre moderné dynamické obrazovky, ako aj pre akékoľvek iné analógové zariadenia.“*

## Účastníci
Účasť v súťaži potvrdilo celkovo 40 krajín. K 39 súťažiacim krajinám sa po prvý raz v histórii pridala aj Austrália, kde je táto európska súťaž veľmi populárna. Organizátori jubilejného ročníka súťaže takto chceli prispieť k výnimočnosti 60. ročníka a naplniť tohoročný slogan „Building Bridges“. Oproti predchádzajúcemu ročníku sa tak počet súťažiacich krajín zvýšil o tri. Po predchádzajúcej neúčasti sa do súťaže vrátili Cyprus, Česko a Srbsko. Z dôvodu prebiehajúceho vojenského konfliktu a s tým súvisiacej politickej nestability Ukrajina odriekla svoju účasť na tomto ročníku súťaže. Nevrátilo sa ani Turecko, ktoré sa súťaže nezúčastňuje od roku 2012 kvôli nesúhlasu so zmenou pravidiel. EBU rozhodla, že v prvom semifinále bude súťažiť 16 krajín a v druhom 17 krajín. 

Pravidlá súťaže ponechávajú jednotlivým národným vysielateľom voľnú ruku pri spôsobe nominácie svojho reprezentanta. Najčastejšími spôsobmi nominácie sú:
* interná voľba priamo vysielateľom;
* verejná voľba v národnom kole súťaže.
Do úvahy pripadajú aj rôzne variácie týchto dvoch spôsobov, kedy vysielateľ zvolí interpreta a verejne sa vyberá pieseň, prípadne sa pre pieseň hľadá interpret. Národné kolo môže mať podobu samostatnej televíznej súťaže, alebo sa národným kolom stane prestížna hudobná súťaž, ktorá sa v krajine koná (napr. v Taliansku hudobný festival v San Reme, vo Švédsku Melodifestivalen a podobne). 

Prehľad tohtoročných účastníkov súťaže a spôsob ich výberu je uvedený v nasledujúcej tabuľke:

## Priebeh súťaže
Súťaž prebiehala v dvoch semifinálových kolách, z ktorých určený počet účastníkov postúpil do veľkého finále. Priamymi postupujúcimi do finále podľa pravidiel súťaže bolo 5 štátov tzv. "Veľkej päťky" (Francúzsko, Nemecko, Spojené kráľovstvo, Španielsko, Taliansko), víťaz z predchádzajúceho ročníka súťaže (Rakúsko) a súťažiaci z Austrálie. 

Počas všetkých troch súťažných večerov programom sprevádzala trojica populárnych moderátoriek - Arabella Kiesbauerová, Mirjam Weichselbraunová a Alice Tumlerová. Rozhovory so súťažiacimi v tzv. „green room-e“ viedla minuloročná víťazka Conchita Wurst.
náhľad|Moderátorky ESC 2015: Alice Tumlerová, Mirjam Weichselbraunová a Arabella Kiesbauerová

### Semifinále
#### 1. semifinále
Prvé semifinále sa konalo v utorok 19. mája 2015 a vystupovali v ňom reprezentanti 16 krajín. Do finále postúpilo 10 súťažiacich s najvyšším počtom získaných hlasov. Hlasovať mohli okrem zúčastnených krajín aj 4 zo siedmich priamych kvalifikantov do finále súťaže (Austrália, Francúzsko, Rakúsko a Španielsko). 

#### 2. semifinále
Druhé semifinále sa konalo vo štvrtok 21. mája 2015. Predstavilo sa v ňom 17 krajín. Hlasovať mohli okrem zúčastnených krajín aj štyria zo siedmich priamych kvalifikantov do finále súťaže (Austrália,Nemecko, Spojené kráľovstvo a Taliansko). 

### Finále
Veľké finále sa konalo v sobotu 23. mája 2015 a o hlasy sa v ňom uchádzali reprezentanti 27 krajín. Hlasovať mohlo všetkých 40 zúčastnených krajín. Víťazom sa stal švédsky spevák Måns Zelmerlöw s piesňou Heroes.

## Slovensko na ESC 2015
Národný vysielateľ (RTVS) sa rozhodol nezúčastniť sa na súťaži predovšetkým z dôvodu finančnej náročnosti projektu a obmedzeným zdrojom RTVS. Ostatnýkrát sa Slovensko zúčastnilo súťaže Eurovision Song Contest v roku 2012.

## Referencie

Kategória:Veľká cena Eurovízie
Kategória:2015 v Rakúsku